
Steierlein Imre polgármester: Köszönti az ülésen megjelenteket. Megállapítja, hogy a képviselő-testület 4 fő jelenlétével határozatképes, a közmeghallgatást megnyitja. Javasolja, hogy a közmeghallgatáson a meghívóban szereplő napirendi pontok kerüljenek megtárgyalásra.

A napirendet a képviselő-testület egyhangú szavazással elfogadja.
NAPIREND 

1)
Beszámoló a település közbiztonsági helyzetéről

Előterjesztő: Steierlein Imre polgármester

2)
Tájékoztató Szentjakabfa Község Önkormányzata Képviselő-testületének 2025. évben végzett munkájáról és 2026. évi terveiről

Előterjesztő: Steierlein Imre polgármester

3)
Tájékoztatás a helyi környezet állapotáról

Előterjesztő: Steierlein Imre polgármester

NAPIREND TÁRGYALÁSA
1)
Beszámoló a település közbiztonsági helyzetéről

Előterjesztő: Steierlein Imre polgármester

Steierlein Imre polgármester: Sajnos a rendőrkapitányság jelezte, hogy egyéb hivatali elfoglaltságaik miatt nem tudnak a közmeghallgatáson jelen lenni. A beszámolót elküldték, így abból ismerteti a fontosabb adatokat. 2025-ben a településen nem volt se bűncselekmény, se közlekedési baleset. A rendőrkapitánysággal, kapitány úrral nagyon jó a viszony, rendkívül segítőkész. A körzeti megbízottal heti szinten tartják a kapcsolatot. Elmondható, hogy a településen jó a közbiztonság.
2)
Tájékoztató Szentjakabfa Község Önkormányzata Képviselő-testületének 2025. évben végzett munkájáról és 2026. évi terveiről

Előterjesztő: Steierlein Imre polgármester

Steierlein Imre polgármester: A 2025 évi gazdálkodásról azt tudja elmondani, hogy az éves állami támogatások várható összege 18.031.653 Ft, ebből általános működési támogatás 8.960.816 Ft, a falugondnoki támogatás 6.343.500 Ft, kulturális feladatok támogatása 2.727.337 Ft. A szociális tűzifa pályázati támogatásának összege 233.680 Ft. A helyi adókból október 31-ig 9.631.861 Ft folyt be, ebből kommunális adó 1.103.585 Ft, iparűzési adó 7.811.550 Ft, idegenforgalmi adó: 693.400 Ft, a pótlékok 23.326 Ft. A Versenyképes Járások Program keretében a közös hivatal fenntartására 12.086.024 Ft támogatásban részesült Zánka Község Önkormányzata, emiatt a Szentjakabfa Község Önkormányzata által fizetendő hozzájárulás csökkent 1.796.256 Ft értékben. A közösen fenntartott intézmények által elvégzett feladatellátás (szociális étkeztetés támogatása, háziorvosi, fogorvosi védőnői feladatok támogatása, közös hivatal és kirendeltség fenntartása, Balatonfüredi Többcélú Társulás által ellátott feladatok – házi és jelzőrendszeres házi segítségnyújtás, gyermekjóléti szolgáltatás, belső ellenőrzés, Bursa Hungarica ösztöndíj) finanszírozása kapcsán 2.333.893 Ft kiadás merült fel. A közfoglalkoztatási programok segítségével 1 fő foglalkoztatását fizetik támogatásból. A falugondnoki szolgálat működése során október 31-ig 5.649.678 Ft kiadás merült fel. Az egyedi szennyvízkezelő berendezések üzemeltetésénél október 31-ig 1.247.672 Ft kiadás volt, a befolyt működési bevétel összege eddig 762.000 Ft, a tartozások összege 234.000 Ft. A zöldterületek kezelése során 719.289 Ft-ot fizettek ki, a civil szervezetek működési támogatására 250.000 Ft-ot költött az önkormányzat. Itt jegyezné meg, hogy a múltkori tűzeset kapcsán elgondolkodott azon, hogy a Kővágóörsi Önkéntes Tűzoltóságot a jövőben támogathatnák. A közművelődés, könyvtár működtetése 2.524.719 Ft-ba került. 2025. október 31-én az önkormányzati magyar államkötvények állománya 20.490.000 Ft, az október végi záró pénzkészlet 12.336.937 Ft. A falugondnoki szolgálatról elmondja, hogy lehetne nagyobb igény a szolgáltatásra. Amúgy jól működik, nagy segítség a gyermekek szállításában és az étkeztetésben. A többi falugondnokkal jó a viszony. A szennyvíztisztítókról továbbra is azt tudja elmondani, hogy sok a probléma a berendezésekkel, a karbantartó az összes településen az év végével felmondott. Még nem tudják, kivel pótolják, de tervezik, hogy a feladatot összességében egy komolyabb környezetvédelmi cég venné át. Kezdettől fogva 2.000 Ft/hó a lakossági díj, amit igazából emelni kellene, mert így veszteséges. Pályázat idén nem volt sok. A versenyképes járások programban a közös hivatal működésére 1.796.256 Ft-ot nyertek, a második körös pályázatot is erre adták be. A Magyar Falu program keretében a közösségi ház kisebb felújításra pályáztak, ez sajnos nem nyert, és várják a közvilágítás korszerűsítésére beadott pályázat eredményét.
Az állatjóléti pályázattól, ami ivartalanításra lett kiírva, visszaléptek, mert a kivitelezés nem lett volna megoldható. A temető esetében még mindig nem készült el a kapu jobb oldali pillére, próbálják amúgy karbantartani, rendszeresen nyírják a füvet. A zártkertek művelés alóli kivonására jelent meg jogszabály, mely szerint az önkormányzat ezt rendeletben lehetővé teheti, de ezt a rendeletet egyik nivegy-völgyi településen sem fogadták el, még Zánka sem. Nem szeretnék ezt a könnyítést megadni, mert az infrastruktúra a további beépüléshez nem elég, az utak se jók és víz sincs. A telkek kialakításával addig jutottak, hogy kiderült a térkép és a valóság nincs összhangban, ezt rendezni kell, hogy tovább tudjanak lépni. A kulturális élettel kapcsolatban úgy érzi, hogy egész jól összekovácsolódott a lakosság, sokat fejlődtek ebben, jóval aktívabb lett a közösség, ami köszönhető a nemzetiségi önkormányzattal és az egyesülettel való együttműködésnek is. A közművelődési szakember 2026. január 1-től más lesz, Varga-Hauck Adrienn elvállta a képzés elvégzését, és szívvel-lélekkel segít már most is. 2026-ban szeretnék folytatni a telkek kialakítását. További cél a faluházban a konyha kialakítása és a közvilágítás korszerűsítése, reméli, nyertes lesz a pályázat. A buszmegálló helyzetét is rendezni kell, mert nincs rajta a térképen. Már felmérték és elkészült a rajz is. Szeretnék felújítani, ha ez a folyamat végigmegy.
3)
Tájékoztatás a helyi környezet állapotáról
Előterjesztő: Steierlein Imre polgármester

Steierlein Imre polgármester: A környezetvédelmi helyzet keretében az ivóvíz-ellátásról azt tudja elmondani, hogy Szentjakabfa kül- és belterületén átmenő óbudavári medence töltővezetékének legkritikusabb részét felújította a szolgáltató a balatoncsicsói kúttól a szentjakabfai temető felső bejáratáig. Ez most egy amúgy 3 évre szakaszolt munka volt, amit szerencsére egyben megcsináltak, mert belátták, hogy így egyszerűbb. A külterületen vízbekötésre továbbra sincs lehetőség. A településen sor kerül faültetésre is. Kéri, hogy az utakat becsüljék meg és használják rendeltetésszerűen. Az utcán való parkolás még mindig gond. A szennyvíztisztító kisberendezésekről már beszélt. Kérdezi, hogy az elhangzottakkal kapcsolatban van-e kérdés, észrevétel, hozzászólás?
Varga-Hauck Adrienn lakos: Kérdezi, ha fel lesz újítva a vízvezeték, akkor van esély az útfelújításra?
Steierlein Imre polgármester: Szerinte nincs.
Csizmadia Lászlóné lakos: Kérdezi, hogy a csőtöréskor elfolyt ivóvizet ki fizeti ki? Mert az aknánál mindig folyik a víz.
Steierlein Imre polgármester: Minden lakos. A problémát ismerik, tudják a vizesek is, de nem mernek nekiállni a javításnak, mert az nagy munka és nem igazán van rá keret. Sajnos ezen a hálózaton 49 % veszteség van, de nem tudnak vele mit csinálni, mert a rezsicsökkentés miatt a díjból nem jut karbantartásra, fejlesztésre, veszteségesek lettek, a rendszer pedig elavult. Ez a vezetékrendszer nem ilyen mértékű fogyasztásra lett tervezve. Ha nincs más kérdés, hozzászólás, akkor mindenkinek köszöni a részvételt.
Több napirendi pont, kérdés, hozzászólás nem lévén Steierlein Imre polgármester megköszöni a közmeghallgatáson való részvételt, és azt 16.43 órakor bezárja.

K.m.f.

                      Steierlein Imre




           dr. Varga Viktória

          polgármester

